b'\n_START_ARTICLE_\nSmaragd\n_START_PARAGRAPH_\nSmaragd (Be\xe2\x82\x83Al\xe2\x82\x82(SiO\xe2\x82\x83)\xe2\x82\x86) je ina\xc4\x8dica dragog kamena berila. Zelene je boje s kromom u tragovima, a ponekad i vanadijem. Izuzetno je cijenjen i po te\xc5\xbeini se smatra najvrijednijim dragim kamenom. Beril ima tvrdo\xc4\x87u 7,5 do 8 po mohsovoj ljestvici. Ipak stvarna tvrdo\xc4\x87a smaragda je manja zbog prijeloma i inkluzija. Ve\xc4\x87ina smaragda ima dosta uba\xc4\x8denih \xc4\x8destica tako da se ipak lak\xc5\xa1e lome nego \xc5\xa1to bi se o\xc4\x8dekivalo po stupnju tvrdo\xc4\x87e._NEWLINE_Smaragdi se javljaju u zelenoj i plavozelenoj boji. Postoji \xc5\xa1irok raspon jasno\xc4\x87e, koji ovisi od inkluzija i rascjepa kristala._NEWLINE_Najve\xc4\x87u cijenu dosti\xc5\xbee jasno kamenje s tamnom, ali \xc5\xbeivahnom bojom._NEWLINE_Ve\xc4\x87ina smaragda se ulji, da bi se pobolj\xc5\xa1ala jasno\xc4\x87a. Ulje od cedra \xc4\x8desto se rabi u tu svrhu, jer ima sli\xc4\x8dan indeks prelamanja._NEWLINE_U anti\xc4\x8dko doba smaragdi su se vadili u Egiptu, Austriji i u sjevernom Pakistanu. Rijedak tip smaragda zvan trapi\xc5\xa1 nalazi se u Kolumbiji. Kolumbijski smaragdi su najcjenjeniji zbog jasno\xc4\x87e. Smaragdi se nalaze se i u Zambiji, Brazilu, Zimbabveu, Madagaskaru, Pakistanu, Indiji, Afganistanu i Rusiji. Vrijednost smaragda ovisi o bru\xc5\xa1enju, boji, jasno\xc4\x87i i broju karata.\n_START_SECTION_\nUmjetni smaragd\n_START_PARAGRAPH_\nSmaragdi su rijetko i vrijedno drago kamenje i zbog toga se poku\xc5\xa1alo s umjetnom proizvodnjom smaragda. Prvi uspje\xc5\xa1an komercijalni proizvo\xc4\x91a\xc4\x8d sinteti\xc4\x8dkih smaragda bio je Carroll Chatham. Drugi veliki proizvo\xc4\x91a\xc4\x8d je Pierre Gilson, koji ih proizvodi od 1964. Obi\xc4\x8dno se rabi bezbojni beril za kristalizaciju. Kristal raste oko 1 milimetar mjese\xc4\x8dno, tako da se za 7 mjeseci proizvede smaragd veli\xc4\x8dine 7 milimetara. Prvi vrlo uspje\xc5\xa1an komercijalni smaragd prodavao se kao "Emerita" ili "Simeraldi", a proizvodnja je bila u Innsbrucku. Od 1965. do 1975 Union Carbide proivodi umjetne smaragde hidrotermalnim postupkom. Posti\xc5\xbeu rast tre\xc4\x87ine milimetra dnevno.\n_START_SECTION_\nKulturna i povijesna uporaba\n_START_PARAGRAPH_\nSmaragd se smatra tradicionalnim dragim kamenom za one ro\xc4\x91ene u svibnju, kao i za ro\xc4\x91ene u znaku bika i raka.'